Ölkə rəhbərliyinin qayğısı və dəstəyi ilə Azərbaycan Respublikasında əqli mülkiyyət sahəsinin təkmilləşdirilməsi siyasəti islahatlar vasitəsilə daima davam etdirilir. Bu fikrin təsdiqi kimi sahənin idarəolunmasının müasir tələblər səviyyəsində qurulmasına xidmət edən cari ilin 20 aprel tarixində Azərbaycan Respublikasının Prezidenti cənab İlham Əliyev tərəfindən imzalanmış “İstehlak bazarına nəzarət, standartlaşdırma, metrologiya və əqli mülkiyyət hüquqları obyektlərinin mühafizəsi sahəsində idarəetmənin təkmilləşdirilməsi ilə bağlı tədbirlər haqqında” Sərəncamını göstərmək olar. Həmin sənədə əsasən, əqli mülkiyyət sahəsinin iki qolu olan müəllif-hüquq obyektlərinə hüquqların (müəlliflik hüququ və əlaqəli hüquqlar, məlumat topluları və inteqral sxem topologiyalarına hüquqlar) və sənaye mülkiyyəti obyektlərinə hüquqların (ixtira, faydalı model, sənaye nümunəsi, əmtəə nişanı və coğrafi göstəricilərə hüquqlar) inkişafının təmin edilməsiı yeni yaradılan Əqli Mülkiyyət Agentliyinə həvalə edilmişdir.